
[bookmark: TextBodyBegin]Europski parlament,
–	uzimajući u obzir Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane[footnoteRef:1], [1:  	SL L 250, 16.9.2016., str. 3.] 

–	uzimajući u obzir svoju rezoluciju od 14. rujna 2016. o Nacrtu odluke Vijeća o sklapanju, u ime Europske unije, Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane[footnoteRef:2], [2:  	SL C 204, 13.6.2018., str. 222.] 

–	uzimajući u obzir svoju rezoluciju od 6. listopada 2022. o ishodu Komisijine revizije akcijskog plana u 15 točaka o trgovini i održivom razvoju[footnoteRef:3], [3:  	SL C 132, 14.4.2023., str. 99.] 

–	uzimajući u obzir svoju Rezoluciju od 23. lipnja 2022. o budućnosti trgovinskih odnosa EU-a i Afrike[footnoteRef:4], [4:  	SL C 32, 27.1.2023., str. 74.] 

–	uzimajući u obzir svoju Rezoluciju od 25. ožujka 2021. o novoj strategiji EU-a i Afrike: partnerstvo za održiv i uključiv razvoj[footnoteRef:5], [5:  	SL C 494, 8.12.2021., str. 80.] 

–	uzimajući u obzir komunikaciju Komisije od 18. veljače 2021. naslovljenu „Revizija trgovinske politike – otvorena, održiva i odlučna trgovinska politika” (COM(2021)0066),
–	uzimajući u obzir komunikaciju Komisije od 11. prosinca 2019. naslovljenu „Europski zeleni plan” (COM(2019)0640),
–	uzimajući u obzir komunikaciju Komisije od 5. ožujka 2020. naslovljenu „Unija ravnopravnosti:  Strategija za rodnu ravnopravnost 2020.–2025.” (COM(2020)0152),
–	uzimajući u obzir radni dokument službi Komisije od 11. listopada 2022. naslovljen „Pojedinačni informacijski listovi o provedbi sporazumâ o slobodnoj trgovini EU-a” (SWD(2022)0730),
–	uzimajući u obzir dokument o stajalištu Komisije o procjeni učinka na održivost kao potpori trgovinskim pregovorima s Angolom o pristupanju SGP-u između EU-a i SADC-a,
–	uzimajući u obzir Sporazum o olakšavanju održivih ulaganja između Europske unije i Republike Angole,
–	uzimajući u obzir Okvirnu konvenciju Ujedinjenih naroda o promjeni klime, uključujući Pariški sporazum iz 2015.,
–	uzimajući u obzir Program Ujedinjenih naroda za održivi razvoj do 2030.,
–	uzimajući u obzir publikaciju Konferencije Ujedinjenih naroda o trgovini i razvoju (UNCTAD) od 19. listopada 2021. naslovljenu „Promijeniti južnu Afriku: iskorištavanje regionalnih lanaca vrijednosti i industrijske politike za razvoj”,
–	uzimajući u obzir Sporazum o uspostavi kontinentalnog područja slobodne trgovine u Africi,
–	uzimajući u obzir zajedničku izjavu s 26. međuparlamentarne sjednice EU-a i Južne Afrike održane 31. listopada i 1. studenoga 2018.,
–	uzimajući u obzir Viziju za SADC do 2050.,
–	uzimajući u obzir strategiju i plan za industrijalizaciju SADC-a (2015. – 2063.),
–	uzimajući u obzir mišljenje na vlastitu inicijativu Europskoga gospodarskog i socijalnog odbora naslovljeno „Trgovina i održivi razvoj nove generacije – Preispitivanje Akcijskog plana u 15 točaka[footnoteRef:6]”, [6:  	SL C 105, 4.3.2022., str. 40.] 

–	uzimajući u obzir ex post evaluaciju Sporazuma o gospodarskom partnerstvu između EU-a i SADC-a – početno izvješće od 21. lipnja 2023.,
–	uzimajući u obzir sastanke Odbora za trgovinu i razvoj Sporazuma o gospodarskom partnerstvu između EU-a i SADC-a, a posebno njegove sjednice od šeste do devete,
–	uzimajući u obzir globalno izvješće o krizama povezanim s hranom za 2021.,
–	uzimajući u obzir studiju Glavne uprave Europskog parlamenta za usluge parlamentarnih istraživanja od 22. studenog 2023. naslovljenu „Sporazum između EU-a i Južnoafričke razvojne zajednice: geoekonomska perspektiva”[footnoteRef:7], [7:  	Studija „EU-Southern African Development Community Economic Partnership Agreement: A geo-economic perspective” (Sporazum između EU-a i Južnoafričke razvojne zajednice: geoekonomska perspektiva), Europski parlament, Glavna uprava Europskog parlamenta za usluge parlamentarnih istraživanja, 22. studenoga 2023. ] 

–	uzimajući u obzir članak 54. Poslovnika i članak 1. stavak 1. točku (e) Odluke Konferencije predsjednika od 12. prosinca 2002. o postupku odobrenja izrade izvješćâ o vlastitoj inicijativi te Prilog 3. priložen toj odluci,
–	uzimajući u obzir mišljenje Odbora za razvoj,
–	uzimajući u obzir izvješće Odbora za međunarodnu trgovinu (A9‑0024/2024),
A.	budući da su geopolitičke promjene, uključujući pandemiju koronavirusa, rusku ratnu agresiju na Ukrajinu i njezine gospodarske posljedice, dovele do repozicioniranja Afrike i veće autonomije zemalja globalnog juga na svjetskoj sceni, čime se promiču njihovi interesi i doprinosi;
B.	budući da pridruživanje važnih zemalja globalnog juga savezu BRICS (Brazil, Rusija, Indija, Kina i Južna Afrika), koji će se od 2024. proširiti za još šest zemalja nakon odluke sa sastanka na vrhu BRICS-a u kolovozu 2023., naglašava važnost održavanja suradnje s narodima globalnog juga pod jednakim i pravednim uvjetima;
C.	budući da Južna Afrika ima istaknutu ulogu u povezivanju Europske unije i afričkog kontinenta te kao partner u rješavanju globalnih izazova;
D.	budući da će sporazum koji će naslijediti Sporazum iz Cotonoua postati novi sveobuhvatni okvir za sve sporazume o gospodarskom partnerstvu, uključujući SGP-a sa SADC-om, kao i ključna referenca za buduća preispitivanja tih sporazuma;
E.	budući da je potpuno sudjelovanje svih dionika, i to civilnog društva, predstavnika poduzeća i sindikata, u provedbi i praćenju SGP-a između EU-a i SADC-a ključno da bi se pravodobno utvrdili izazovi, prilike i prioriteti te pratile odgovarajuće dogovorene mjere;
F.	budući da je Angola u postupku pristupanja SGP-a između EU-a i SADC-a; budući da su EU i Angola zaključili pregovore o Sporazumu o olakšavanju održivih ulaganja između Europske unije i Republike Angole;
G.	budući da je načelo o posebnom i diferenciranom postupanju osnivačko načelo Svjetske trgovinske organizacije (WTO) i da bi se trgovinski odnosi EU-a sa zemljama u razvoju trebali voditi načelom usklađenosti politika radi razvoja;
H.	budući da trošak nejednakosti u supsaharskoj Africi čini u prosjeku 6 % godišnjeg BDP-a regije te je prijetnja nastojanjima kontinenta za uključivi ljudski razvoj i gospodarski rast;  budući da jednopostotno povećanje rodne neravnopravnosti smanjuje indeks ljudskog razvoja zemlje za 0,75 %;
I.	budući da se države SADC SGP-a suočavaju s izazovima kao što su duboke nejednakosti i velika ovisnost o uvozu neprerađenih sirovina i poljoprivrednih proizvoda;
J.	budući da su se te nejednakosti pokazale preprekom opsežnim naporima industrijalizacije i katkada vode korupciji te je potrebno razviti diferencirane politike za rješavanje ekonomskih nejednakosti unutar i između zemalja regije SADC-a;
K.	budući da se vizija za SADC do 2050. temelji na tri stupa: industrijskom razvoju i integraciji tržišta, razvoju infrastrukture kao potpore regionalnoj integraciji te razvoju društvenog i ljudskog kapitala;
L.	budući da su u strategiji i planu za industrijalizaciju SADC-a za razdoblje 2015. – 2063. utvrđena tri preferirana puta rasta za industrijalizaciju utemeljenu na resursima u regiji: prerada poljoprivrednih proizvoda, prerada minerala te industrijski vrijednosni lanci i vrijednosni lanci koji se temelje na uslugama;
M.	budući da se zemlje u razvoju suočavaju s manjkom od 2,5 bilijuna USD u godišnjem financiranju za postizanje ciljeva održivog razvoja do 2030.; budući da su izravna strana ulaganja instrument za financiranje Programa održivog razvoja do 2030. i povezanih ciljeva održivog razvoja; budući da se takvim kapitalom može poduprijeti stvaranje radnih mjesta i društvena i okolišna poboljšanja kako je utvrđeno u povezanim ciljevima održivog razvoja; budući da bi cilj privlačenja ulaganja trebao biti tijesno povezan, u kontekstu međunarodnih ulagačkih sporazuma, s uvažavanjem da bi stranke u tim sporazumima trebale nastojati poboljšati svoju razinu zaštite okoliša ili radnika, a ne je oslabiti ili smanjiti;
N.	budući da je cilj strategije i plana za industrijalizaciju SADC-a za razdoblje 2015. – 2063. razviti regionalne i globalne vrijednosne lance i sudjelovati u njima;
O.	budući da su prometna i digitalna infrastruktura potrebne za razvoj regionalnih vrijednosnih lanaca i sve veću integraciju država SADC-a u globalne vrijednosne lance;
P.	budući da su ključni elementi za uspješno sudjelovanje u vrijednosnom lancu: financiranje, vještine, tehnologija, infrastruktura i logistika;
Q.	budući da je pandemija bolesti COVID-19 znatno povećala investicijski jaz u državama SADC SGP-a i ograničila njihov fiskalni prostor;
R.	budući da su posljedice mjera poduzetih za sprečavanje širenja bolesti COVID-19 znatno utjecale na živote stanovništava, osobito u državama Esvatinija i Lesota koje ovise o južnoafričkoj radnoj snazi i graničnom prijelazu;
S.	budući da je volatilnost cijena robe tijekom pandemije bolesti COVID-19 napravila gospodarsku štetu državama SADC SGP-a koje ovise o prihodu od poreza na dobit od ekstraktivnih industrija;
T.	budući da zbog niske razine lokalne proizvodnje zdravstvenih proizvoda regija ovisi o međunarodnoj proizvodnji za nabavu ključnih zdravstvenih proizvoda, uključujući osnovna cjepiva protiv bolesti COVID-19;
Postupak praćenja i revizije SGP-a
1.	pozdravlja prvi postupak revizije pokrenut u studenome 2021. nakon što se SGP privremeno primjenjivao od 2016. i očekuje da će se njime moći dokazati veza između SGP-a i održivog razvoja; poziva Komisiju da surađuje s partnerima SADC-a kako bi se unaprijedila pravedna, uključiva i održiva trgovina tako da se SGP-om, kada se učinkovito provede, može osigurati održivi razvoj u regiji i doprinijeti tom razvoju; potiče Komisiju da u ex post evaluaciji SGP-a između EU-a i SADC-a temeljito analizira učinak SGP-a na ciljeve održivog razvoja, informalna i lokalna gospodarstva, regionalnu i panafričku integraciju, gospodarsku diversifikaciju, borbu protiv klimatskih promjena, uključujući doprinos domaćih industrija tom nastojanju i učinkovite potpore strategije Global Gateway i programa pomoći EU-a za trgovinu u kontekstu SGP-a između EU-a i SADC-a; podsjeća na to da je postojeći sporazum prvenstveno usmjeren na trgovinu robom i ne bavi se trgovinom uslugama, ulaganjima ili drugim pitanjima kao što su prava intelektualnog vlasništva, tržišno natjecanje i javna nabava. poziva stranke na razmatranje tih pitanja u budućim preispitivanjima s obzirom na to da postoji odredba za pregovore o tim pitanjima;
2.	ponavlja svoje stajalište o važnosti sudjelovanja civilnog društva u provedbi i praćenju SGP-a; žali zbog činjenice da je tijekom provedbe SGP-a primijećeno ograničeno sudjelovanje civilnog društva; u tom pogledu naglašava da je ključno aktivno promicati sudjelovanje civilnog društva;  napominje da aktivno sudjelovanje organizacija civilnog društva i dionika, uključujući ženske skupine i studentske organizacije u postupku praćenja i evaluacije može pružiti vrijedne uvide i povratne informacije o utjecaju Sporazuma na žene i mlade; 
3.	potvrđuje da priprema zajedničkog izvješća o praćenju SGP-a napreduje sporije od očekivanog; potvrđuje ograničenja kapaciteta s kojima se suočavaju države SADC SGP-a u tom pogledu; podsjeća da bi, u skladu s novim pristupom trgovini i održivom razvoju, svi relevantni dionici, uključujući organizacije civilnog društva, predstavnike poduzeća i sindikate, trebali biti uključeni u taj pregled stanja i biti potaknuti da daju prijedloge za maksimiziranje učinkovitosti tog SGP-a te da bi navedeni SGP trebalo modernizirati za uspostavljanje unutarnje savjetodavne skupine što je postala uobičajena praksa u drugim sporazumima o gospodarskom partnerstvu; zagovara strukturiranije sudjelovanje dionika u pogledu konkretne provedbe svih aspekata održivosti SGP-a između EU-a i SADC-a; potiče države SADC SGP-a da poštuju obveze dogovorene u okviru tog sporazuma o uključivanju aktera civilnog društva;
4.	prepoznaje da su fleksibilni prijelazni aranžmani potrebni kako bi se države SADC SGP-a uskladile sa zahtjevima o trgovini i održivom razvoju u okviru SGP-a i drugim međunarodnim obvezama;
5.	očekuje da će se, ovisno o ishodu revizije, SGP prilagoditi ili eventualno proširiti u dopunskim sporazumima kako bi se učvrstilo i produbilo partnerstvo između EU-a i južnoafričkih zemalja kao odgovor na geopolitičke promjene i izazove klimatskih promjena;
6.	pozdravlja težnje Angole u pogledu dekarbonizacije, zemlje koja se uvelike oslanjala na svoju ekstraktivnu industriju;
7.	pozdravlja činjenicu da su u okviru Sporazuma o olakšavanju održivih ulaganja između Europske unije i Republike Angole predviđene mjere za izgradnju fiskalnih kapaciteta;
Trgovinske bilance
8.	pozdravlja činjenicu da su se trgovinski odnosi između EU-a i država SADC SGP-a znatno proširili na regionalnoj i bilateralnoj razini, a države SADC SGP-a mogu ostvariti trgovinski suficit; smatra da to pokazuje pozitivan doprinos SGP-a gospodarskom razvoju, iako željeni pozitivni učinci na zapošljavanje, regionalnu gospodarsku suradnju i diversifikaciju te modernizaciju gospodarstva nisu još dosegli svoj potencijal te bi im trebalo dati prioritet; napominje da države SADC SGP-a uglavnom u EU izvoze drago kamenje, proizvode od drva, prijevoz[footnoteRef:8], mineralne i poljoprivredne proizvode kao što su voće i povrće; napominje, međutim, da je južnoafrički izvoz u EU raznolikiji te uključuje robu više dodane vrijednosti;  [8:  	Cipollina, M., „The Trade Growth under the EU–SADC Economic Partnership Agreement: An Empirical Assessment” (Rast trgovine u okviru Sporazuma o gospodarskom partnerstvu EU-SADC: empirijska procjena), Economies, sv. 10, br. 12, 2022.] 

9.	naglašava da, uz iznimku Južne Afrike, države SADC SGP-a prvenstveno trguju unutar regije; primjećuje da trgovina s Južnom Afrikom i dalje čini 80 % trgovine EU-a sa državama SADC SGP-a te da trgovina robom Južne Afrike s drugim afričkim zemljama čini samo 17 % njezine ukupne inozemne trgovine; primjećuje da trgovina unutar SADC-a čini 23 % ukupne trgovine država SADC-a; uvažava da se trgovinski obrasci unutar SADC-a razlikuju od bilateralne trgovine između EU-a i SADC-a; ističe da općenito nije bilo poboljšanja u diversifikaciji i da je udio proizvodnje u BDP-u i dalje slab; naglašava da bi diversificirana gospodarstva učinila države SADC SGP-a otpornijima na vanjske šokove; naglašava važnost jačanja regionalnih vrijednosnih lanaca;
10.	naglašava da bi se SGP-om trebala poduprijeti nova trgovinska dinamika između stranaka zahvaljujući postupnoj asimetričnoj liberalizaciji međusobne trgovine; također naglašava da se njime može ojačati, proširiti i produbiti suradnja u svim područjima koja su relevantna za trgovinu, a time i poboljšati partnerstvo između zemalja SADC-a i EU-a; naglašava važnost načela asimetrične liberalizacije trgovine kao sredstva za poticanje gospodarskog rasta i održivog razvoja zemalja SADC SGP-a;
11.	ističe da sporazumi o gospodarskom partnerstvu, iako mogu donijeti znatne prednosti afričkim, karipskim i pacifičkim zemljama (AKP), također podrazumijevaju specifične izazove i nedostatke; stoga ustraje u tome da tvorci politika pažljivo razmotre spomenute faktore i da rade na tome da se sporazumi o gospodarskom partnerstvu provode na način kojim se maksimalno povećavaju koristi za sve uključene stranke;
12.	podsjeća da bi sve stranke uvijek trebale djelovati na temelju načela solidarnosti i zajedničkog interesa kako bi poboljšale plodonosnu suradnju, ispunile svoje obveze i povećale sposobnost zemalja SADC-a koje sudjeluju u Sporazumu da ga nastave provoditi;
Tehničke prepreke trgovini
13.	podsjeća da je cilj SADC SGP-a promicanje regionalne integracije i da bi taj sporazum trebao biti sastavni dio kontinentalnog područja slobodne trgovine u Africi pokrenute 2021.; napominje da regionalnu integraciju ometaju dugo čekanje na graničnim prijelazima, visoki troškovi na granicama i neodgovarajuća prekogranična povezanost; poziva Komisiju i države SADC SGP-a da povećaju suradnju u području infrastrukture, digitalne trgovine i certifikacije, uključujući u okviru inicijative Global Gateway; naglašava važnost davanja prednosti regionalnom prijevozu i infrastrukturnim projektima kako bi se produbila regionalna integracija i povećali trgovinski tokovi unutar te regije; naglašava potrebu za promicanjem učinkovitog razvoja prekogranične strukture, usklađivanja propisa i jačanja suradnje između država SADC SGP-a kako bi se stvorila međusobno povezana regija SADC; poziva države SADC SGP-a na usklađivanje propisa i postupaka povezanih s carinama i prijevozom kako bi se pojednostavili prekogranični postupci, smanjila kašnjenja i promicalo povoljno okruženje za trgovinu i ulaganja; 
14.	naglašava da je nužno formalizirati prekogranične radne aranžmane kako bi se promicao dostojanstven rad, zaštitila prava radnika i osigurao socijalni i gospodarski razvoj u regiji; prepoznaje posebne izazove s kojima se suočavaju žene, posebice u kontekstu prekograničnog rada, uključujući rodno uvjetovano nasilje i korupciju;
15.	potiče Komisiju i države SADC SGP-a da prošire svoju posvećenost stvaranju okruženja kojim se podupire zakonita i transparentna mobilnost radnika, istodobno štiteći prava i dostojanstvo radnika;
Pravila o podrijetlu
16.	pozdravlja najavu Komisije o aktivaciji regionalne kumulacije sa zemljama Južnoafričke carinske unije (SACU); podsjeća da je uvođenje fleksibilnih pravila o podrijetlu ključno za postizanje ciljeva regionalne integracije; naglašava da pravila o podrijetlu moraju promicati ciljeve kontinentalnog područja slobodne trgovine u Africi (AfCFTA); podsjeća da bi se SGP-om trebao podupirati daljnji razvoj kontinentalnog područja slobodne trgovine u Africi (AfCFTA); 
Trgovinski sporovi i pitanja pristupa tržištu
17.	napominje da je došlo do zapinjanja u trgovini zbog sanitarnih i fitosanitarnih mjera, posebno onih koje se odnose na perad i agrume; poziva Komisiju i države SADC SGP-a da se koriste forumima i mehanizmima suradnje dogovorenima u okviru SGP-a kako bi se u ranoj fazi i u kooperativnom okruženju riješile promjene u propisima povezanima sa sanitarnim i fitosanitarnim mjerama kako bi se pravodobno mogle provesti odgovarajuće radnje; podsjeća da bi Europski parlament trebao biti u potpunosti obaviješten u okviru preispitivanja kako bi se osiguralo da su sanitarne i fitosanitarne mjere koje primjenjuje Južna Afrika u skladu sa zahtjevima Unije i odredbama SGP-a te da ne štete biljnom zdravlju u okviru proizvodnje u Uniji i SADC-u; uvažava da je Komisija pružila tehničku i financijsku potporu državama SGP-a između EU-a i SADC-a kako bi se uskladile sa zahtjevima sanitarnih i fitosanitarnih mjera te poziva na temeljito praćenje rada na smanjenju zdravstvenih rizika; preporučuje da se rješenja za prepreke trgovini zbog zahtjeva sanitarnih i fitosanitarnih mjera potraže u političkim rasprava na visokoj razini;
Izgradnja kapaciteta
18.	napominje da su upravljanje te fiskalni i institucionalni kapaciteti i dalje najveći izazovi za učinkovitu provedbu SGP-a;
19.	ističe važnost razvojne suradnje te tehničke i financijske pomoći kao ključnih faktora za postizanje ciljeva SGP-a kao i za korisnu suradnju između stranaka;
20.	podsjeća da provedba SGP-a može predstavljati izazov za manje afričke, karipske i pacifičke zemlje s nedovoljnim resursima i infrastrukturom; poziva EU i njegove države članice da pomognu svojim partnerskim zemljama u razvoju kako bi one mogle u potpunosti iskoristiti mogućnosti koje nude sporazumi o gospodarskom partnerstvu;
21.	poziva Komisiju i države članice da pojačaju napore u pogledu tehničke pomoći; poziva Komisiju da znatno proširi svoju komunikaciju i suradnju s državama SADC SGP-a te da tim državama, njihovim poduzećima i organizacijama civilnog društva, prema potrebi, pruži pravodobnu potporu u provedbi predstojećih projekata EU-a i ispunjavanju drugih međunarodnih obveza kao što su multilateralni sporazumi o okolišu, konvencije Međunarodne organizacije rada i Vodeća načela UN-a o poslovanju i ljudskim pravima; 
Gospodarski, socijalni i okolišni razvoj 
22.	zaključuje da SGP nije uspio u značajnom produbljivanju regionalnih vrijednosnih lanaca te u vrijednosnim lancima između država SADC SGP-a, ali i da bi trebao ojačati diversifikaciju izvoza i regionalnih lanaca dodane vrijednosti te stvoriti otpornije lance opskrbe koji se mogu prilagoditi budućim poremećajima socioekonomskog razvoja SADC-a; naglašava važnost razvoja regionalnih vrijednosnih lanaca za gospodarsku otpornost te regije; očekuje da SGP kvalitetnije doprinese borbi protiv trajnih problema neovisnosti opskrbe hranom i smanjenja siromaštva u državama SADC SGP-a; podsjeća da je cilj SGP-a stvaranje pozitivnih učinaka na gospodarski razvoj i regionalnu integraciju; naglašava da SGP i dalje ima velik potencijal za unapređenje održivog razvoja i da bi to trebalo nastojati ostvariti kao prioritet;
23.	naglašava želju da se državama SADC SGP-a ostavi dovoljno političkog prostora za stvaranje lokalne dodane vrijednosti; vjeruje da bi EU trebao aktivno podupirati države SADC SGP-a u njihovim nastojanjima da napreduju u vrijednosnom lancu; naglašava da je učinkovito upravljanje regionalnom specijalizacijom ključno za maksimalno iskorištavanje potencijala regionalnih vrijednosnih lanaca i zahtijeva kooperativne upravljačke strukture i politike; poziva EU i države SADC SGP-a da rade na razvoju visokokvalitetne digitalne infrastrukture, uključujući širokopojasne mreže i digitalne platforme kako bi se poboljšala povezivost, promicala e-trgovina i olakšala prekogranična razmjena informacija i usluga;
24.	naglašava ključnu važnost vrijednosnog lanca usluga u poticanju gospodarskog rasta, poticanju inovacija i jačanju regionalne suradnje unutar regije SADC; ističe potencijal uslužnih sektora u regiji SADC, koji uključuju financijske usluge, turizam i telekomunikacije;
25.	naglašava važnost predanosti EU-a multilateralnoj suradnji i osiguravanju vlastitih trgovinskih interesa Europe, pri čemu se istodobno zadovoljavaju neki od ključnih interesa zemalja AKP-a, posebno u pogledu regionalne integracije;
26.	podsjeća na rješenje koje se sastoji od dva stupa za rješavanje poreznih izazova koji proizlaze iz digitalizacije i globalizacije gospodarstva, u skladu s dogovorom članica Uključivog okvira Organizacije za gospodarsku suradnju i razvoj / skupine G-20 za borbu protiv erozije porezne osnovice i premještanja dobiti;
27.	poziva EU i njegove države članice da osiguraju učinkovitu primjenu dogovorene globalne minimalne stope poreza na dobit od 15 % za multinacionalna poduzeća; ističe da se očekuje da će se tom minimalnim poreznom stopom godišnje ostvariti oko 150 milijardi USD dodatnih globalnih poreznih prihoda; 
28.	poziva Komisiju da se pobrine za to da zemlje u razvoju mogu u potpunosti ostvariti svoja prava u skladu s odredbama Svjetske trgovinske organizacije (WTO) o posebnom i diferenciranom postupanju, posebno kako bi se zajamčila njihova sigurnost opskrbe hranom; poziva Komisiju da ažurira svoju Komunikaciju o pravednoj trgovini iz 2009.[footnoteRef:9]; [9:  	Komunikacija Komisije od 5. svibnja 2009. naslovljena „Doprinos održivom razvoju: uloga pravedne trgovine i nevladinih sustava osiguranja održivosti u trgovini” (COM(2009)0215).] 

29.	naglašava da postoji hitna potreba za poduzimanjem dalekosežnih zajedničkih napora za dekarbonizaciju i za podupiranjem toga znatnim financijskim sredstvima, kao i za provođenjem dalekosežnih prijenosa tehnologije; naglašava važnost zajedničke suradnje u promicanju održivog razvoja i borbi protiv klimatskih promjena, uz istodobno poticanje gospodarskog rasta; naglašava da se uspostava energetskih partnerstava sa zemljama regije SADC-a mora usredotočiti ne samo na provedbu zelenog plana u Europi, nego i na opskrbu te regije; 
30.	ponavlja da zelena tranzicija nudi potencijal za stvaranje kvalitetnih i zelenih radnih mjesta koja mogu znatno doprinijeti iskorjenjivanju siromaštva i socijalnoj uključenosti, kako u državama članicama EU-a tako i u državama SADC SGP-a; 
31.	naglašava važnost ulaganja u razvoj obrazovanja i vještina prilagođenih naporima za dekarbonizaciju uz istodobno rješavanje izazova pravedne tranzicije;
32.	smatra da su projekti za poboljšanje lokalne infrastrukture u državama SADC SGP-a u vezi s partnerstvima gradova korisni za podupiranje klimatskih partnerstava između EU i pojedinačnih država SADC SGP-a na decentraliziran način, te za produbljivanje razmjene između općina u južnoj Africi i EU-u; uvjeren je da razmjene među općinama omogućavaju afričkim i europskim stručnjacima da razviju rješenja prilagođena problemima za razvoj lokalne infrastrukture; pozdravlja činjenicu da se takvi partnerski projekti podupiru u okviru programa „Lokalna tijela: partnerstva za održive gradove 2020.”; poziva Komisiju da nastavi pomagati državama SADC SGP-a u ispunjavanju zahtjeva politike EU-a u području okoliša i zadrži taj program financiranja; potiče Komisiju, Europsku službu za vanjsko djelovanje i delegacije EU-a da olakšaju dijalog u cilju promicanja uzajamnog razumijevanja učinka klimatskih inicijativa EU-a, kao što su uvođenje Uredbe o mehanizmu za ugljičnu prilagodbu na granicama i Uredbe o krčenju šuma te predstojeće zakonodavstvo Unije o dužnoj pažnji;
33.	naglašava da su države SADC SGP-a posebno pogođene učincima klimatskih promjena; podsjeća da je poljoprivreda u južnoj Africi pogođena poplavama i sušama; potiče Komisiju i države SADC SGP-a da pojačaju suradnju u razvoju odgovarajućih sustava ranog upozoravanja i koordinacije među relevantnim ministarstvima država SADC SGP-a kako bi se postigli ciljevi nacionalno utvrđenih doprinosa;
34.	pozdravlja napore država SADC SGP-a i Komisije da uspostave bližu suradnju u području otpornih prehrambenih sustava i neovisnosti u opskrbi hranom u okviru postupka preispitivanja; smatra da je ta suradnja prilika za isticanje Deklaracije Ujedinjenih naroda o pravima seljaka i ostalih osoba koje rade u ruralnim područjima i konvencija Međunarodne organizacije rada usmjerene na poljoprivredu, kao što su Konvencija br. 129 o inspekciji rada u poljoprivredi, br. 10 o minimalnoj dobi u poljoprivredi i br. 11 o pravu udruživanja u poljoprivredi; podsjeća da je sposobnost agroekologije da uskladi gospodarske, okolišne i socijalne dimenzije održivosti prepoznata u značajnim izvješćima, posebice Međuvladina panela o klimatskim promjenama, Međuvladine znanstveno-političke platforme o bioraznolikosti i uslugama ekosustava te Međunarodne procjene poljoprivrednog znanja, znanosti i tehnologije za razvoj pod vodstvom Svjetske banke i FAO-a;
35.	naglašava potrebu za ulaganjem napora u izgradnju vrijednosnih lanaca otpornih na klimatske promjene u poljoprivrednoj industriji i razvoj sorti usjeva otpornih na sušu i tehnika obrade prilagođenih klimatskim promjenama;
36.	naglašava da je pristup čistoj vodi i sanitarnim objektima ključan za održivost poljoprivrede; naglašava potrebu za sveobuhvatnim strategijama upravljanja vodama; naglašava da je nedostatak pristupa čistoj vodi i sanitarnim uvjetima u regiji SADC-a prepreka održivom razvoju;
37.	poziva na provedbu i razmjenu regionalnih inicijativa za preradu poljoprivrednih proizvoda među državama SADC SGP-a kako bi se promicala razmjena znanja i razmjena najboljih praksi; poziva na praćenje napretka ostvarenog u regionalnim vrijednosnim lancima u preradi poljoprivrednih proizvoda; 
Rodna pitanja
38.	prepoznaje ključnu ulogu žena u gospodarskom razvoju regije SADC-a i važnost stvaranja poticajnog okruženja kojim se štite njihova prava; poziva Komisiju da u kontekstu provedbe SGP-a prednost da rodnim pitanjima, na primjer organiziranjem radionica o rodnoj ravnopravnosti između, među ostalim, organizacija za prava žena u EU-u i zemljama SADC-a, podizanjem razine osviještenosti domaćih vlasti i poduzeća o neiskorištenom gospodarskom potencijalu koji proizlazi iz diskriminacije žena i pomaganjem tim subjektima da utvrde političke, gospodarske i društvene pokretače koji ometaju napredak afričkih žena te poziva na donošenje politika i konkretnih mjera za uklanjanje rodnog jaza; naglašava važnost osnaživanja žena i mladih u regiji SADC-a poboljšanjem njihova pristupa financiranju, resursima i gospodarskom sudjelovanju; poziva EU i države SADC SGP-a da ženama i mladima osiguraju jednak i neometan pristup financijskim uslugama i resursima te promiču financijsku uključenost;
Ulaganja
39.	ističe da je potrebno znatno povećati zeleno financiranje i ulaganja kako bi se postigli ciljevi Programa održivog razvoja do 2030. i Pariškog sporazuma te unaprijedio prijelaz na niskougljično gospodarstvo otporno na klimatske promjene u državama SADC SGP-a;
40.	poziva EU i države SADC SGP-a da aktivno istraže inovativne mehanizme za zeleno financiranje, uključujući zelene obveznice, investicijske fondove usmjerene na klimu i javno-privatna partnerstva, koristeći međunarodne platforme za privlačenje ulaganja ka projektima u području održivosti i otpornosti na klimatske promjene; poziva EU da iskoristi svoj utjecaj u dobivanju poboljšanih financijskih praksi od institucija kao što je Svjetska banka i jačanju uloge Međunarodnog monetarnog fonda u smanjenju duga visokozaduženih zemalja te stoga poziva EU i njegove države članice da iskoriste svoj utjecaj kako bi istražili nove pristupe kojima se oslobađaju sredstva za prilagodbu klimatskim promjenama; naglašava potrebu za proaktivnim mjerama kako bi se nastavila privlačiti povećana ulaganja, posebno u strateške i inovativne sektore, što može dovesti do kvalitetnijih ishoda i potaknuti održiviji razvoj, što bi pak moglo dovesti do dugoročne koristi i za države SADC SGP-a i za EU; nadalje potiče EU i države SADC SGP-a da zajednički istraže inovativne mogućnosti financiranja kao što su osiguravanje zajmova i njihovo naknadno dodjeljivanje pod odgovarajućim uvjetima za financiranje javne infrastrukture u ključnim područjima kao što su energija, opskrba vodom, zbrinjavanje otpada i recikliranje;
41.	poziva EU i njegove države članice da pojačaju svoje napore na međunarodnim forumima, uključujući Svjetsku trgovinsku organizaciju (WTO), kako bi se zalagali za povećanje međunarodnog financiranja borbe protiv klimatskih promjena; 
42.	napominje da je razina ulaganja država članica EU-a u državama SADC SGP-a i dalje znatno viša od ulaganja Sjedinjenih Američkih Država ili Kine;
43.	smatra da postoji hitna potreba za povećanjem održivih ulaganja u regiji SADC-a i očekuje da se utvrde područja ulaganja koja se čine posebno prikladnima za investicijska partnerstva između EU-a i država SADC SGP-a; poziva na bolje koordiniran pristup tima na europskoj strani u utvrđivanju i provedbi odgovarajućih mjera za povećanje ulaganja; naglašava da postizanje ciljeva održivog razvoja zahtijeva golema ulaganja u potpornu infrastrukturu i diversifikaciju kako bi se ovisnost o primarnim dobrima preusmjerila na visokovrijedne industrijske proizvode; naglašava da bi politika ulaganja EU-a trebala pomoći zemljama u razvoju, posebno afričkim zemljama, da privuku izravna strana ulaganja i uklone manjak manjak financijskih sredstava za ostvarenje ciljeva održivog razvoja; naglašava da stvaranje dostojanstvenih radnih mjesta mora biti ključan čimbenik za podupiranje ulaganja u regiji SADC-a, čime se omogućuju čvrsti domaći okviri za primjerenu pažnju u pogledu ljudskih prava i okoliša; naglašava važnost uključivanja lokalnih poduzeća kad god je to moguće u postupak provedbe kako bi se uložena sredstva zadržala u regiji, potaknulo zapošljavanje i olakšao prijenos vještina; smatra da bi trebalo povećati sredstva iz inicijative Global Gateway i da se mora povećati udio bespovratnih sredstava za jednako potrebna javna ulaganja; 
44.	poziva Komisiju i države članice da osiguraju da pri odabiru projekata u okviru inicijative Global Gateway i pružanju potpore za njih, socijalni dijalog bude sastavni dio institucionalnog okvira za donošenje politika i provedbu na svim razinama;
45.	poziva Komisiju da bolje koordinira pojedinačne nacionalne agencije za kreditiranje izvoza u državama članicama EU-a kako bi se uskladila s prioritetima europskog zelenog plana;
46.	ističe važnost malih i srednjih poduzeća (MSP-ova) u gospodarskom razvoju država SADC-a, prepoznajući njihov potencijal i ulogu; ponavlja da je potrebno podići razinu osviještenosti o prednostima i mogućnostima sporazuma, posebno za mala i srednja poduzeća;
47.	naglašava važnost proaktivnog uključivanja poduzeća iz privatnog sektora u provedbu i praćenje SGP-a između EU-a i SADC-a;
48.	poziva Komisiju da aktivno promiče i potiče sudjelovanje u programima za izgradnju kapaciteta i regionalnim inicijativama usmjerenima na jačanje ulagačkih i izvoznih kapaciteta, uz istodobno poticanje tržišnog okruženja koje više pogoduje MSP-ovima;
49.	pozdravlja uvođenje programa EU-a kao što je Program potpore poboljšanju investicijskog i poslovnog okruženja, čiji je cilj poboljšanje poslovne i ulagačke klime u državama SADC-a; u tom kontekstu poziva na to da se u sljedećem financijskom razdoblju predvidi više sredstava kako bi se dao veći poticaj rastu i razvoju privatnog sektora te stvorile mogućnosti zapošljavanja za lokalno stanovništvo, čime bi se smanjilo siromaštvo;
50.	naglašava da će transparentan i predvidljiv pravni i fiskalni okvir pomoći u promicanju regionalne integracije i privlačenju izravnih stranih ulaganja;
Pristupanje Angole
51.	prepoznaje važnost Sporazuma o olakšavanju održivih ulaganja između Europske unije i Republike Angole za SGP između EU-a i SADC-a kao novog pristupa za izgradnju potrebnog transparentnog i predvidljivog pravnog i fiskalnog okvira kojim se potiče dužna pažnja ulagača kako bi se privukla održiva i odgovorna ulaganja, te ističe dogovorene odredbe o obvezama u pogledu roda, klimatskih promjena i održivog razvoja; potiče druge zemlje u regiji da razmotre slične sporazume o olakšavanju održivih ulaganja s EU-om, koje u svojem osmišljavanju uključuju nacionalno utvrđene doprinose; naglašava da bi Sporazum o olakšavanju održivih ulaganja između Europske unije i Republike Angole trebao doprinijeti privlačenju i širenju održivih ulaganja u Angoli, kao i promicanju gospodarske diversifikacije, uz istodobno uključivanje obveza u pogledu zaštite okoliša i prava radnika, te ne bi smio imati suprotan učinak; ističe prilike za održiva ulaganja u klimatski osjetljiv poljoprivredni sektor, ulaganja u obnovljivu energiju i infrastrukturu otpornu na klimatske promjene, kao i razvoj vještina; poziva Komisiju da prednost da projektima suradnje kojima se promiču obveze održivosti utvrđene u Sporazumu o olakšavanju održivih ulaganja između Europske unije i Republike Angole u okviru višegodišnjeg okvirnog programa za Angolu; smatra da sporazumi kao što je Sporazum o olakšavanju održivih ulaganja između Europske unije i Republike Angole mogu pružiti pravni i organizacijski okvir za održiva ulaganja kojima se smanjuje ovisnost Angole o nafti i plinu; pozdravlja činjenicu da Sporazum o olakšavanju održivih ulaganja između Europske unije i Republike Angole uključuje važne aspekte praktične provedbe ulaganja kao što su transparentnost i predvidljivost ulaganja, pojednostavnjenje postupaka odobravanja, uspostava kontaktnih točaka zainteresiranih ulagača, postupci za izbjegavanje i rješavanje sporova te za dubinsku analizu ulagača; poziva EU i države SADC SGP-a da razmotre bi li SGP trebalo dopuniti sporazumom o olakšavanju održivih ulaganja; poziva države SADC SGP-a da po potrebi započnu pregovore o tom pitanju;
52.	pozdravlja zahtjev Angole za pridruživanje SGP-u između EU-a i SADC-a; u tom se kontekstu nada da će pregovarački proces započeti bez daljnje odgode; smatra da bi, ako se Angola pridruži SGP-u između EU-a i SADC-a ili bilo kojem drugom zasebnom obvezujućem i provedivom međunarodnom instrumentu između EU-a i država SADC-a, trebalo na odgovarajući način prilagoditi Sporazum o olakšavanju održivih ulaganja između Europske unije i Republike Angole;
53.	podsjeća da se prema procjeni učinka Komisije Angola suočava s problemima u pogledu kapaciteta u učinkovitoj provedbi Sporazuma o gospodarskom partnerstvu; poziva Komisiju da pomogne Angoli u izgradnji kapaciteta; 
Sirovine
54.	poziva Komisiju i države SADC SGP-a da ojačaju suradnju putem formalnih foruma, kao i strateških partnerstava za kritične sirovine i planova provedbe, kako bi se osigurala diversificirana i održiva opskrba ključnim sirovinama za zelenu, digitalnu i pravednu tranziciju, poboljšalo recikliranje prirodnih resursa i gospodarenje otpadom, pružila potpora domaćim industrijama u napredovanju u vrijednosnom lancu od vađenja do prerade sirovina i promicale odgovorne rudarske prakse, posebno priznavanjem i primjenom slobodnog prethodnog i informiranog pristanka lokalnog stanovništva pogođenog rudarskim projektima i ostvarivanjem koristi duž cijelog lanca opskrbe i proizvodnje; uvjeren je da se vađenje sirovina mora odvijati uz poštovanje ekoloških standarda te radničkih i ljudskih prava, uključujući prava autohtonih naroda; poziva na stalno i široko sudjelovanje svih relevantnih dionika, uključujući lokalne i autohtone zajednice; zalaže se za reforme politika koje se odnose na vlasništvo nad zemljištem i rudnicima, radnička prava i socijalnu pravdu kako bi se ublažili sukobi i potaknula održiva ulaganja; zabrinut je zbog slučajeva kršenja ljudskih prava i visoke razine štete za okoliš koju su prouzročila neka rudarska poduzeća;
55.	pozdravlja strateško partnerstvo s Namibijom, čiji je cilj izgradnja razvoja vodika iz obnovljivih izvora i vrijednosnih lanaca kritičnih sirovina; podsjeća na potrebu za razvojem potrebne infrastrukture, kao što su postrojenja za obnovljivu energiju, prometne mreže i istraživački centri, kako bi se olakšala proizvodnja i distribucija vodika iz obnovljivih izvora;
56.	u tom kontekstu poziva na uspostavu platformi za razmjenu znanja i istraživačkih mreža kako bi se olakšala razmjena najboljih praksi, iskustava i inovativnih rješenja među državama članicama; smatra da je korisno proširiti tehnološku suradnju na druga područja; 
57.	naglašava da je zahtjev EU-a za zabranu poreza na izvoz sirovina dugogodišnja prepreka u procesu pregovora o sporazumima o gospodarskom partnerstvu, s obzirom na to da izvozni porezi i carine nisu zabranjeni režimom Svjetske trgovinske organizacije (WTO); podsjeća na pravo afričkih zemalja da u svom javnom interesu reguliraju sirovine; poziva EU, u skladu s time, da se suzdrži od usvajanja trgovinske politike kojom se kao opće pravilo zemljama u razvoju zabranjuje nametanje poreza na izvoz sirovina, u mjeri u kojoj je to u skladu sa Svjetskom trgovinskom organizacijom (WTO);
[bookmark: _GoBack]Izuzeće od primjene Sporazuma o trgovinskim aspektima prava intelektualnog vlasništva
58.	napominje da je izvorni prijedlog, među ostalim, Indije i Južne Afrike za izuzeće od trgovinskih aspekata prava intelektualnog vlasništva (TRIPS) za cjepiva protiv bolesti COVID-19 na početku naišao na različite reakcije na početku te da ga je EU kasnije podržao; naglašava da bi u budućnosti ravnopravno partnerstvo trebalo uključivati više dijaloga; poziva EU i njegove države članice te članice Svjetske trgovinske organizacije da nastave s dugo očekivanim raspravama u Svjetskoj trgovinskoj organizaciji (WTO) o proširenju odluke 12. ministarske konferencije o trgovinskim aspektima prava intelektualnog vlasništva kako bi se dogovorene fleksibilnosti na razini te organizacije proširile na terapeutike i dijagnostiku; u tom kontekstu poziva Komisiju da uspostavi jasan politički okvir kako bi se osiguralo da budući sustav obveznog licenciranja u EU-u bude u skladu s dogovorenim fleksibilnostima Sporazuma o trgovinskim aspektima prava intelektualnog vlasništva; poziva na jaču ravnopravnu suradnju s državama SADC SGP-a u tom kontekstu;
59.	pozdravlja napore uložene u okviru strateškog partnerstva EU-a i Južne Afrike za izgradnju infrastrukture za proizvodnju cjepiva; naglašava da ta infrastruktura mora uključivati proizvodnju cjepiva protiv bolesti COVID-19; 
°
°	°
60.	nalaže svojoj predsjednici da ovu Rezoluciju proslijedi Vijeću, Komisiji i vladama i parlamentima država SADC SGP-a.

